Josefa o ile a ba leka ka diteko di latelelana bakeng sa go utolla gore barwarragwe e be e le batho ba mohuta mang dipelong tša bona. O ile a thoma ka go bolela le bona ka bogale, a diriša mohlatholodi, a ba latofatša ka go ba dihlodi tša go tšwa nageng e šele. E le ge ba leka go itwela, ba ile ba mmotša ka lapa labo bona—go akaretša le ntlha ya gore ba be ba na le ngwanabo bona yo monyenyane yo a sa lego ka gae. Josefa o ile a leka go uta lethabo la gagwe. Na ruri moratho wa gagwe o be a sa phela? Bjale Josefa o ile a tseba gore a ka sepediša ditaba bjang. O itše: “Le tla lekwa ka se se latelago,” ke moka a ba botša gore o swanetše go bona ngwanabo bona yo monyenyane. Ge nako e dutše e eya, o ile a dumela a ba tlogela gore ba boele gae ba yo tšea ngwanabo bona yo monyenyane ge e ba yo mongwe wa bona a be a ka dumela go šala e le mogolegwa.—Genesi 42:9-20.